የተሽከርካሪ ፍጥነትን ለመቆጣጠር ከተተከሉ 51 ራዳሮች 34 ተበላሽተዋል፡፡
በፎገራ ወረዳ ቁሀር ሚካኤል ቀበሌ ከአስፓልቱ ዳር ጎጇቸውን ቀልሰው ልጆች አፍርተዉ ለሚኖሩት ለወይዘሮ አገሬ ጌታቸውና ለቤተሰባቸዉ ታኅሣስ 25 ቀን 2012ዓ.ም ምሽት የሚሆነውን ነገር ያወቁ አይመስሉም፡፡  የቤተሰቡ አባላት እንደተለመው እራታቸዉን በልተውና ተጨዋውተው ‹‹ሠላም እደሩ›› ተባብው ነበር ጎናቸውን ለማሳረፍ ወደየአልጋቸዉ ያመሩት፡፡ ሆኖም እንደ ሌላዉ ጊዜ የተለዋወጡት መልካም ምኞት አልሰመረም፡፡ በውድቅት ሌሊት ቤታቸዉን ደርምሶ የገባው የጭነት መኪና ሦስቱን እህትማማቾች ባላሰቡት ሁኔታ ከእንቅልፍ ወደ ፍጹም እንቅልፍ ወሰዳቸዉ፡፡ ያ ምሽት የመጨረሻ እራታቸውን የበሉበት፣ ለመጨረሻ ጊዜ የእናታቸውን ፈገግታ የተመገቡበት ሆኖ አለፈ፡፡ እናታቸው ወይዘሮ አገሬ ጌታቸዉን ጨምሮ የሦስት እና የአንድ ዓመት ሕጻናት ደግሞ ሕይወታቸውን ባያጡም ለከፋ አካላዊና ሥነ ልቦናዊ ጉዳት ተዳረጉ፡፡በአማራ ክልል እነዚህን መሠል አሰቃቂ የትራፊክ አደጋዎች መስማት እየተለመደ መጥቷል፡፡ በመሠል የትራፊክ አደጋዎች የሚቀጠፈው ውድ የሰው ሕይወት፣ የሚደርሰዉ የአካል ጉዳትና የሚወድም ንብረት ከፍተኛ ነው፡፡ እንደ አማራ ክልል መንገድና ትራንስፖርት ቢሮ መረጃ በክልሉ ባሉ ተሽከርካሪ የሚያልፍባቸው መንገዶች ላይ በሚከሰቱ የትራፊክ አደጋዎች በየቀኑ ሦስት ሰዎች ሕይወታቸውን ያጣሉ፡፡ ሌሎች ሦስት ሰዎች ከባድ ጉዳት ሲደርስባቸዉ ስድስት ሰዎች ደግሞ ቀላል ጉዳት ይደርስባቸዋል፡፡እንደ አማራ ክልል መንገድና ትራንስፖርት ቢሮ መረጃ ባለፉት ስድስት ወራት በክልሉ 1 ሺህ 193 የትራፊክ አደጋዎች ደርሰዋል፤ 530 ዜጎችም ሕይወታቸዉን አጥተዋል፡፡ 477 ሰዎች ከባድ  የአካል ጉዳት ደርሶባቸዋል፤ 773 ሰዎች ደግሞ ለቀላል የአካል ጉዳት ተዳርዋል፡፡ 67 ነጥብ 8 ሚሊዮን ብር የሚገመት ንብረትም ወድሟል፡፡ካለፈዉ ዓመት ተመሳሳይ ወቅት ጋር ሲነጻጸር የደረሰዉ የትራፊክ አደጋ   በ83 አደጋዎች፤ የሟቾች ቁጥር በ13 ሰዎች፤ ከባድ የአካል ጉዳት የደረሰባቸዉ በአንድ የቀነሰ ቢሆንም ለቀላል የአካል ጉዳት የተዳረጉት ቁጥር ግን በ127 ሰዎች ጨምሯል፡፡ በትራፊክ አደጋዎች የወደመው የንብረት መጠንም ካለፈዉ ዓመት ተመሳሳይ  ወቅት ጋር ሲነጻጸር በ12 ሚሊዮን ብር ወይም 21 በመቶ ጭማሪ አሳይቷል፡፡ሀገሪቱ በዳግማዊ አጼ ምኒልክ አማካኝነት ከተሽከርካሪ ጋር ከተዋወቀች 111 ዓመታትን ብታስቆጥርም የትውውቁን ያህል ያላት የመኪና ቁጥር እዚህ ግባ የሚባል አይደለም፡፡ ከ100 ሚሊዮን በላይ ዜጎች በሚኖሩባት ኢትዮጵያ መኪና ያላቸዉ ዜጎች ቁጥር ከአንድ ሚሊዮን አይበልጥም፡፡ በሰውና በመኪና ጥምርታ በዝቅተኛ ደረጃ ከሚገኙ ሀገራት አንዷ ብትሆንም በሚከሰቱ የትራፊክ አደጋዎች  ግን ከቀዳሚዎቹ ተርታ ተሰልፋለች፡፡